Rijeka, 25. studenog 2020.g.

**NAJAVA DOGAĐANJA**

**RIJEKA DOMAĆIN MEĐUNARODNE *ONLINE* KONFERENCIJE**

**„DIZAJN ZA SVE: NOVI PUTEVI ZA PRIJESTOLNICE KULTURE“**

**U četvrtak 26. studenog 2020.g. od 11.00 do 13.00 sati putem Zoom platforme održavat će se međunarodna *online* konferencija „Dizajn za sve: Novi putevi za prijestolnice kulture“, na temu univerzalnog dizajna (dizajna za sve) u kontekstu kulture.** Univerzalni dizajn je dizajn bilo kojeg predmeta i/ili okoliša koji je u najvećoj mjeri uporabljiv svim ljudima, bez potrebe za prilagodbama ili nekim posebnim preinakama.

**Domaćini konferencije su DeltaLab, Sveučilište u Rijeci i Rijeka 2020 – Europska prijestolnica kulture**. **Konferencija će biti dostupna putem** [**poveznice**](https://us02web.zoom.us/j/85887835213?pwd=YnU2aHlVTndWTnM1UU44UHQvZ0lFZz09) **objavljene na web stranici** [**rijeka2020.eu**](https://rijeka2020.eu/)**, a može ju pratiti maksimalno sto gledatelja.**

Na konferenciji će izlagati **Onny Eikhaug**, **Pete Kercher** i **Terhi Tamminen** iz Europske mreže za univerzalni dizajn (EIDD) te **Christopher Patnoe**, Google LLC (SAD) i **Rama Gheerawo**, **Royal College of Art** (UK).

Rijeku će predstavljati **Renato Stanković** i **Morana Matković** (DeltaLab) uz virtualnu šetnju gradom, zatim **Iva Mrak** (Sveučilište u Rijeci) koja će prezentirati aktivnosti Sveučilišta vezano za inkluzivni i univerzalni dizajn s posebnim naglaskom na projekt Inkluzivni Kampus te **Emina Višnić** (RIJEKA 2020) koja će govoriti o projektu Europske prijestolnice kulture kao poligonu za promociju ovih i ovakvih tema.

Snimka konferencije bit će naknadno objavljena na [YouTube kanalu Rijeke 2020 – Europske prijestolnice kulture](https://www.youtube.com/c/Rijeka2020).

Dodajmo, povodom *online* konferencije **na recepciji Exporta na riječkoj Delti bit će postavljena izložba „Dizajn za sve“ koja će predstaviti zanimljive primjere univerzalnog dizajna, a koju će zainteresirani besplatno moći pogledati u sklopu redovnog radnog vremena Exporta**: od ponedjeljka do petka od 15.00 do 20.00 sati, a subotom i nedjeljom od 11.00 do 20.00 sati. Praznicima i blagdanima Export je zatvoren.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42